CELEX: C2007/269/97
Language: et
Date: 2007-11-10 00:00:00
Title: Kohtuasi T-333/07: 7. septembril 2007 esitatud hagi — Entrance Services NV versus Euroopa Parlament

10.11.2007   
            
            
               ET
            
            
               Euroopa Liidu Teataja
            
            
               C 269/54
            
         7. septembril 2007 esitatud hagi — Entrance Services NV versus Euroopa Parlament
   (Kohtuasi T-333/07)
   (2007/C 269/97)
   Kohtumenetluse keel: prantsuse
   Pooled
   
      Hageja: Entrance Services NV (Vilvoorde, Belgia) (esindajad: advokaadid A. Delvaux ja V. Bertrand)
   
      Kostja: Euroopa Parlament
   Hageja nõuded
   
               —
            
            
               Tunnistada tühistamishagi vastuvõetavaks;
            
         
               —
            
            
               Tühistada hagejale 14. augustil 2007 kätte toimetatud otsus, millega parlament lükkas hageja pakkumise tagasi ja otsustas lepingu sõlmida teise pakkujaga;
            
         
               —
            
            
               mõista kohtukulud välja parlamendilt.
            
         Väited ja peamised argumendid
   Käesoleva hagiga nõuab hageja, et tühistataks parlamendi 14. augusti 2007. aasta otsus, millega lükati tagasi pakkumine, mille ta oli esitanud Euroopa Parlamendi Brüsselis asuvate hoonete automaatika, puitosade ja muude sarnaste objektide hoolduslepingu sõlmimiseks korraldatud pakkumismenetluse raames ((teenuste osutamise leping 2007–2010) (pakkumismenetlus nr IFIN-BATIBRU-JLD-S0765-00)) (1).
   Hagi põhjenduseks väidab hageja esiteks, et on rikutud hanketingimuste punkti 10 ja finantsmääruse (2) artikli 93 lõiget 1, kuna parlament võttis vastu sellise pakkuja pakkumise, kes hageja arvates asus olukorras, kus ta oleks tulnud hanketingimuste punkti 10 kohaselt hankemenetlusest kõrvaldada tulenevalt asjaolust, et komisjon oli tuvastanud tema osaluse kartellis.
   Teiseks väidab hageja, et parlament on rikkunud finantsmääruse artikleid 97 ja 98 ning rakendusmääruse (3) artiklit 137, kuna ta nõudis pakkujailt, et need tõendaksid oma tehnilist suutlikust muul viisil, kui on ette nähtud neis sätteis.
   Kolmandaks esitab hageja väite, mis põhineb finantsmääruse artiklite 97 ja 98 ning rakendusmääruse artikli 135 lõike 5 rikkumisel, kuivõrd parlament nõudis pakkujailt, et need tõendaksid oma majanduslikku ja rahalist suutlikkust lepingut täita tõenditega, mida ei olnud nendes sätetes ette nähtud ning lükkas hageja pakkumise tagasi, kuna ta neid tõendeid ei esitanud.
   Viimasena väidab hageja, et vaidlustatud otsus tuleb tühistada finantsmääruse artikli 89 lõikes 1 sisalduva võrdsuse põhimõtte rikkumise tõttu, kuna parlament lükkas tema pakkumise tagasi ja otsustas lepingu sõlmida teise pakkujaga, samas kui see teine pakkuja oli hanketingimuste punktis 11 nõutavate dokumentide esitamata jätmise osas samasuguses olukorras kui hagejagi.
   
      (1)  Hanketeade avaldati EÜT 2006/S 148-159062.
   
      (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (EÜT L 248, lk 1; ELT eriväljaanne 01/04, lk 74).
   
      (3)  Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa Ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1; ELT eriväljaanne 01/04, lk 145).